Brimir Hrafn tekst á við langvinn veikindi sem ekki hefur tekist að greina . Úrræði fyrir hann og fjölskylduna eru fá sem engin . Vísir / Stöð 2 Móðir ungs drengs sem er langveikur gagnrýnir heilbrigðisyfirvöld fyrir úrræðaleysi . Í níu ár hefur hvorki fundist greining á veikindunum né úrræði til aðstoðar . Færsla sem móðirin skrifaði á Facebook virðist hafa ná athygli heilbrigðisyfirvalda . Brimir Hrafn , 9 ára , hefur frá fæðingu tekist á við langvinn veikindi sem snúa að alvarlegu fæðuóþoli , lungnaveiki , ónæmisgalla , skjaldkirtilsvandamálum og fleira . Í fyrstu var talið að um ungbarnakveisu væri að ræða en skoðun læknis leiddi í ljós fæðuóþol fyrir nær öllum mat . „ Það eru komin fjögur ár síðan að hann missir í rauninni alla fæðu út og þá fær hann magasondu eða sondu sem er fyrst í gegnum nefið , hann var með hana í hálft ár , og nærist eingöngu á þurrmjólk og fær ekki neina fasta fæðu með , “ segir Selma Klara Gunnarsdóttir , móðir Brimis Hrafns . Kartöflur það eina sem hann getur borðað Selma segir að síðan þá hafi verið reynt að bæta við einni og einni fæðutegund en aldrei hefi það gengið nema í skamman tíma . Síðustu fjögur ár hefur eina fæðan sem Brimir heldur , verið kartöflur . Allt annað veldur honum óþægindum , endurteknum uppköstum og fleiru . Selma Klara Gunnarsdóttir , móðir Brimis . Vísir / Stöð 2 Selma skrifaði einlæga færslu á samfélagsmiðla í gær þar sem hún fór yfir sögu sonar síns en drengurinn hefur frá unga aldri nærst að mestu leyti í gegnum magasondu með sérstakri næringu . Hún segir veikindi Brimis leggjast þungt á hann en síðustu tvær vikur hafi reynst honum og fjölskyldunni afar erfiðar . Kerfi hans sé komið í slíkt þrot að hann kasti orðið upp þeirri næringu sem hann fær. „ Hann er virkilega sorgmæddur . Heilt yfir er þetta glaðværasta og jákvæðasta barn sem að ég hef kynnst . Hann er endalaut þolinmóður en í dag , hann er orðinn 9 ára gamall , hann vill líka svör . Hann er með spurningar af hverju hann sé veikur , af hverju hann geti ekki verið eins og hinir , af hverju hann megi ekki borða eins og aðrir . Þannig að já , hann er orðinn virkilega sorgmæddur og þreyttur , “ segir Selma . Móðir Brimis Hrafns fór yfir sögu sonar síns í kvöldfréttum Stöðvar 2 . Vísir / Stöð 2 Engin greining og engin úrræði Selma segir að greining hafi ekki fundist og lausnir fyrir son sinn séu ekki á borðinu . Hún gagnrýnir heilbrigðisyfirvöld þar sem sonur hennar passi ekki í neinn flokk innan kerfisins sem veiti honum stuðning . „ Ég veit ofboðslega lítið sjálf . Utanumhaldið er ekki neitt . Það er enginn sem tekur utan um okkur og segir okkur hvert við getum leitað og hvaða rétt við höfum . Okkur vantar kannski fleiri svör , “ segir Selma . Og bætir því við að ef Brimir væri hjartveikur stæðu faghópar í kringum hann . Því hefur hann eða fjölskyldan litla sem enga þjónustu fagaðila fengið eins og félagsráðgjafa eða sálfræðing í gegnum veikindin . Selma segir að viðbrögð við færslu hennar á samfélagsmiðlum hafi verið gífurleg en óásættanlegt sé að til þess hafi þurft að koma . „ Þetta kannski sýnir okkur það hvað kerfið okkar er brotið , “ segir Brimir . Landspítalinn , Heilbrigðisstofnun Suðurlands og heilbrigðisráðherra hafa samband Eftir birtingu færslunnar var drengurinn boðaður til skoðunar hjá Heilbrigðisstofnun Suðurlands og þá hafði heilbrigðisráðherra samband í dag . „ Ég hef fengið viðbrögð frá Landspítalanum þar sem það var hringt í mig og okkur boðin aðstoð hjá nýju teymi sem að , að mér skilst , hafi byrjað í haust og okkur sagt að þau vildu taka við okkur og fylgja okkur eftir og vera okkur innan handar , “ segir Selma . Lengri útgáfu af viðtalinu við Selmu Klöru Gunnarsdóttur , móður Brimis Hrafns , má sjá í spilaranum hér að neðan .